Broj: 711-I-1153-P-492-22/23-05-24

Zagreb, 11. svibnja 2023.

 **Povjerenstvo za odlučivanje o sukobu interesa** (u daljnjem tekstu: Povjerenstvo), OIB: 60383416394, u sastavu Aleksandre Jozić-Ileković, kao predsjednice Povjerenstva, Nike Nodilo Lakoš, Igora Lukača, Ines Pavlačić i Ane Poljak kao članova Povjerenstva, na temelju članka 32. stavka 1. podstavka 3., članka 44. stavka 2., članka 48. stavka 1. točke 2. i članka 50. Zakona o sprječavanju sukoba interesa („Narodne novine“, broj 143/21., u daljnjem tekstu ZSSI), **u predmetu obveznice Nevenke Grbac, OIB:** **………………**, **direktorice trgovačkog društva Termoplin d.d., zastupane po punomoćnicima, odvjetnicima iz Odvjetničkog društva Terešak & partneri,** pokrenutom po službenoj dužnosti, na 7. sjednici održanoj 11. svibnja 2023. godine, donosi sljedeću

**ODLUKU**

1. **Propustom da po pisanom nalogu Povjerenstva, u roku koji je protekao 17. kolovoza 2022. , podnese pravilno i potpuno ispunjeni obrazac izvješća o imovinskom stanju obveznika povodom stupanja na dužnost direktorice trgovačkog društva Termoplin d.d., obveznica Nevenka Grbac počinila je povredu članka 10. stavka 2. ZSSI-a.**
2. **Za povredu ZSSI-a, opisanu pod točkom I. ove izreke, obveznici Nevenki Grbac se izriče novčana kazna u iznosu od 6.000,00 kuna, odnosno 796, 34 EUR-a.**
3. **Nalaže se obveznici Nevenki Grbac da u roku od 15 dana od zaprimanja ove Odluke uplati novčanu sankciju iz točke II. ove izreke u ukupnom iznosu na račun prihoda Državnog proračuna Republike Hrvatske br.: HR1210010051863000160, model: HR68, poziv na broj: 6190- 16866154225-28720.**
4. **Ako obveznica novčanu sankciju iz točke III. ove izreke ne plati u roku od 15 dana od dana dostave ove Odluke, ista se može izvršiti obustavom isplate dijela neto mjesečne plaće ili obustavom na svim primanjima, koja ne može trajati dulje od dvanaest mjeseci, a iznos obuhvaćen obustavom ne smije prelaziti jednu polovinu neto mjesečne plaće obveznice. Izvršnu odluku Povjerenstvo će radi provedbe dostaviti službi koja obavlja obračun plaće obveznice.**
5. **Kad novčana sankcija nije u cijelosti ili djelomično plaćena kako je određeno ovom Odlukom, naplata će se prisilno izvršiti na imovini obveznice putem ovlaštene institucije sukladno odredbama posebnog zakona kojim se uređuje postupak prisilne naplate.**
6. **Ova Odluka objavit će se na mrežnim stranicama Povjerenstva nakon uredne dostave obveznici.**

Obrazloženje

Povjerenstvo je uvidom u Registar obveznika po službenoj dužnosti utvrdilo kako obveznica Nevenka Grbac, direktorica trgovačkog društva Termoplin d.d. nije podnijela imovinsku karticu u roku od 30 dana od dana stupanja na dužnost. Naime, temeljem uvida u navedeni Registar utvrđeno je da imenovana obveznica od 25. prosinca 2021. godine obnaša navedenu dužnost, odnosno da je od tog datuma stekla status obveznice sukladno članku 3. stavku 1. točki 40. ZSSI-a.

Zaključkom Broj 711-I-1127-IK-2088/22-01-10 od 01. srpnja 2022. godine Povjerenstvo je pozvalo obveznicu da u roku od 15 dana od dana primitka Zaključka ispuni obvezu podnošenja pravilno i potpuno ispunjenog važećeg obrasca imovinske kartice obveznika povodom stupanja na dužnost. Također, citiranim Zaključkom obveznica je upozorena da će ako ne ispuni navedenu obvezu, Povjerenstvo protiv nje pokrenuti postupak zbog povrede odredbi o imovinskoj kartici. Citirani Zaključak obveznica je zaprimila 02. kolovoza 2022. godine, ali nije postupila po nalogu iz Zaključka.

Slijedom navedenog, Povjerenstvo je dana 17. ožujka 2023. odlučilo da je u navedenom predmetu utvrđeno postojanje pretpostavki za pokretanje postupka radi moguće povrede članka 10. stavka 2. ZSSI-a te je o tome obveznici poslalo obavijest Broj: 711-I-602-Pp-492-22/23-02-24 te je obveznica ujedno pozvana da se u roku od 15 dana od dostave obavijesti, očituje na razloge za pokretanje postupka i činjenična utvrđenja iz navedene obavijesti.

Obveznica se na navode iz citirane obavijesti očitovala dana 19. travnja 2023. godine u bitnom navodeći da se ne bi trebala smatrati obveznicom prema članku 3. stavku 1. točki 40. ZSSI-a, obzirom da je Grad Ludbreg izvršio prodaju svojeg udjela od 4,061% u trgovačkom društvu Termoplin d.d. privatnom poduzetniku, točnije trgovačkom društvu PPD d.o.o. Vukovar, čime je udio Grada Varaždina od 50,995% postao jedini udio jedinice lokalne samouprave u navedenom društvu. Nadalje ističe da iz navedenog proizlazi da je 49,005% temeljnog kapitala u direktnom vlasništvu fizičkih osoba i privatnog trgovačkog društva te da Grad Varaždin nema prevladavajući utjecaj u društvu unatoč tome što ima dionice koje odgovaraju 50,995% temeljnog kapitala društva, jer je Statutom društva Termoplin d.d. propisano da se sve odluke na glavnoj skupštini donose dvotrećinskom većinom glasova. Ujedno navodi da poslovna djelatnost društva Termoplin d.d. predstavlja tržišnu djelatnost distribucije plina, a ne javnu službu jer se obavlja u okruženju u kojem postoje otvoreno tržište i konkurencija, a Termoplin d.d. kao trgovačko društvo snosi rizike i koristi svojih odluka te se poslovanje društva Termoplin d.d. ne financira iz sredstava državnog proračuna ili proračuna jedinice lokalne/područne samouprave, već lokalni proračun ostvaruje isključivo priljev s naslova isplaćene dividende koja je ostvarena tržišnom djelatnošću. Zaključno navodi da se pitanje ima li se Nevenka Grbac smatrati obveznikom u smislu ZSSI-a ne treba tumačiti isključivo gledajući podatak o postotku nečijeg vlasništva, već treba uzeti u obzir sve okolnosti poslovanja i djelovanja društva Termoplin d.d. koje faktički nema obilježje javnopravnog tijela.

Također, obveznica je bila uredno obaviještena o održavanju sjednice Povjerenstva dana 11. svibnja 2023. godine, ali na istu nije pristupila.

Povjerenstvo je uvidom u Registar obveznika utvrdilo da je Nevenka Grbac od 25. prosinca 2021. obveznica sukladno članku 3. stavku 1. točki 40. ZSSI-a, a obzirom da obnaša dužnost direktorice trgovačkog društva Termoplin d.d.

Iz Registra također nesporno proizlazi da imenovana obveznica nije u roku od 30 dana od dana stupanja na dužnost podnijela imovinsku karticu.

Člankom 32. stavkom 1. podstavkom 1. ZSSI-a propisano je da je nadležnost Povjerenstva pokretanje postupaka za utvrđivanje povreda odredaba toga Zakona o sukobu interesa ili drugog zabranjenog ili popisanog ponašanja.

Člankom 41. stavkom 1. ZSSI-a propisano je da Povjerenstvo može pokrenuti postupak po službenoj dužnosti i povodom vjerodostojne i osnovane prijave o mogućoj povredi toga Zakona.

Člankom 10. stavkom 2. ZSSI-a propisano je da su obveznici dužni imovinsku karticu podnijeti u roku od 30 dana od dana stupanja na dužnost te u roku od 30 dana od dana prestanka dužnosti.

Člankom 14. stavkom 1. ZSSI-a propisano je da ako obveznik ne ispuni obvezu podnošenja imovinske kartice iz članaka 10. i 11. te članka 12. stavka 3. toga Zakona, Povjerenstvo će pokrenuti postupak protiv obveznika zbog povrede odredbi o podnošenju imovinske kartice.

Stavkom 2. istoga članka ZSSI-a propisano je da će iznimno od stavka 1. toga članka, Povjerenstvo obveznika podnošenja imovinske kartice koji prvi put podnosi imovinsku karticu povodom prvog stupanja na dužnost, prije pokretanja postupka iz stavka 1. toga članka, pisanim putem pozvati da ispuni imovinsku karticu u roku koji ne može biti kraći od 8 dana niti duži od 15 dana od dana zaprimanja pisane obavijesti.

Člankom 3. stavkom 1. točkom 40. ZSSI-a propisano je da su obveznici u smislu toga Zakona i predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio.

Dakle, slijedom navedenog, nesporno je da je Nevenka Grbac sukladno odredbi članka 3. stavka 1. točke 40. ZSSI-a obveznica postupanja po navedenom Zakonu, a slijedom toga dužna je ispunjavati i svoje zakonske obveze vezane za podnošenje imovinske kartice.

Također je nesporno da obveznica obavlja svoju dužnost u trgovačkom društvu u kojem jedinica lokalne samouprave odnosno Grad Varaždin ima većinski udio od 50,995% , a samo poslovanje društva sukladno Statutu ne isključuje njezino postupanje po obvezama koje proizlaze iz ZSSI-a.

Slijedom svega navedenog, a budući da obveznica Nevenka Grbac nije podnijela imovinsku karticu u roku od 30 dana od dana stupanja na dužnost kao niti po pisanom nalogu Povjerenstva, imenovana obveznica je počinila povredu članka 10. stavka 2. ZSSI-a.

**Povjerenstvo pritom ističe kako je obveznica i nadalje u obvezi podnijeti imovinsku karticu povodom stupanja na dužnost te ju poziva da istu dostavi u što kraćem roku.**

Člankom 48. stavkom 1. točkom 2. ZSSI-a propisano je da se za povredu odredbi toga Zakona, između ostalog i članka 10. (obveza podnošenja imovinske kartice) obveznicima može, uzimajući u obzir načelo razmjernosti, izreći novčana sankcija.

Člankom 50. stavkom 1. ZSSI-a propisano je da ako novčana kazna nije plaćena u roku od 15 dana, ista se može izvršiti obustavom dijela neto mjesečne plaće ili obustavom na svim primanjima, a ista se može izvršiti i na imovini obveznika. Također, propisano je da Povjerenstvo kaznu izriče u iznosu od 4.000,00 do 40.000,00 kuna vodeći računa o težini i posljedicama povrede zakona. Stavkom 2. istog članka određeno je izvršenje novčane sankcije obustavom isplate dijela neto mjesečne plaće ili obustavom na svim primanjima ne može trajati dulje od dvanaest mjeseci, a iznos obuhvaćen obustavom ne smije prelaziti jednu polovinu neto mjesečne plaće obveznice.

Povjerenstvo ističe kako je prilikom odmjeravanja vrste i visine sankcije uzelo u obzir činjenicu da je obveznica u ovom slučaju pokazala iznimnu upornost u nečinjenju, budući se oglušila na poziv Povjerenstva da podnese imovinsku karticu u dodijeljenom roku, a također nije imovinsku karticu povodom stupanja na dužnost podnijela niti do dana donošenja ove Odluke, iako joj je Povjerenstvo u više navrata ukazalo na njezin propust i dužnost poštivanja zakonskih odredbi. Postupanjem na takav način obveznica je iskazala i nepoštivanje Povjerenstvu kao instituciji te je pokazala izrazitu upornost u nepoštivanju odredaba ZSSI-a., iako je u ovom slučaju nesporno utvrđeno da se radi o obveznici slijedom njezinog položaja direktorice trgovačkog društva u kojem jedinica lokalne samouprave (Grad Varaždin) ima većinski udio. Obveznici se skreće pozornost da je i člankom 6. stavkom 1. ZSSI-a propisano da obveznici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 2. istog članka propisano je da su obveznici osobno odgovorni za svoje djelovanje u obnašanju javnih dužnosti na koje su imenovani odnosno izabrani prema tijelu ili građanima koji su ih imenovali ili izabrali.

Stoga Povjerenstvo smatra da je izrečena novčana sankcija u iznosu od 6.000,00 kuna, odnosno 796, 34 EUR-a primjerena težini ove povrede i da je ista svrsishodna s aspekta odredbi ZSSI-a.

Slijedom navedenog, Povjerenstvo je donijelo odluku kako je navedeno u izreci ovog akta.

PREDSJEDNICA POVJERENSTVA

 Aleksandra Jozić-Ileković, dipl.iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se Visokom upravnom sudu Republike Hrvatske u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Obveznica Nevenka Grbac, osobnom dostavom po punomoćnicima

2. Objava na mrežnim stranicama Povjerenstva nakon uredne dostave obveznici

2. Pismohrana